《物贵日甚》
宋代·高斯得

自从为关以为暴，物价何止相倍蓰。
人生衣食为大命，今已勦倍无余遗。
真珠作襦锦作裤，白玉为饭金为糜。
苍天苍天此何人，构此大疾谁能医。
无食吾欲食其肉，无衣吾欲寝其皮。
谁能为我覆八溟，一洗世界无疮痍。
丝麻粪土被天下，菽粟水火赒民饥。
风后力牧不可起，吾辈碌碌安能追。

作者简介：宋邛州蒲江人，字不妄。高稼子。理宗绍定二年进士。李心传修四朝史，辟为史馆校阅，分修光、宁二帝纪。因言事，忤宰相史嵩之，出为外官。淳祐六年复以论史嵩之事被排出外。历福建路计度转运副使，为宰相丁大全之党诬劾，夺职降官，大全罢，事始得白。恭帝德祐元年累官至参知政事，为宰相留梦炎乘间罢去。有《诗肤说》、《耻堂文集》等。